Dis ook op dié toer, in dié stad, dat McBride, al pyprokend, in sy onderbroek na die hotel se voorportaal is om die bestuurder te woord te staan terwyl sy span amok maak, en hom smalend gevra het: “Hierdie polisie wat jy gaan ontbied, gaan daar baie van hulle wees?”
Die Boet Erasmus was altyd lekker vir toeskouers, maar niemand wou die besoekende spelers daar wees nie.
Danie Gerber is die naam wat genoem word as OP-rugby onthou word en met rede, maar hy was net die man wat dit mooi laat lyk het as hy jou verneder het.
Die agteruitgang van rugby in die Baai is ’n nasionale probleem. Bekers het hulle nooit veel gewen nie, maar PE het altyd stysel aan ons rugbydieet verskaf en daar het ’n hele kaboedel van ons meer cappuccinorige jongelinge op die harde manier geleer swem of verdrink.